
转诪讜专讛 讛 注"讗 - 驻讬专讜砖 砖讟讬讬谞讝诇抓

讜讚谞讬诐 讘讚讘专讬诐 讛诇诇讜. 诪讬转讬讘讬 [诪拽砖讬诐] 注诇 砖讬讟转 专讘讗 诪诪讛 砖砖谞讬谞讜 讘讘专讬讬转讗 (讘注诪讜讚 讛拽讜讚诐): 讛讗讜谞住 讗转 讛讘转讜诇讛, 砖讞讬讬讘 诇砖讗转讛 诇讗砖讛 讜讗住讜专 诇讙专砖讛, 砖注诪讚 讜讙讬专砖 讗转 讗砖转讜 讝讜. 讗诐 讬砖专讗诇 讛讜讗, 讛诪讜转专 诇砖讗转 讗转 讛讙专讜砖讛 鈥� 诪讞讝讬专 讗转 讙专讜砖转讜 讝讜, 讜讗讬谞讜 诇讜拽讛 注诇 砖注讘专 讜讙讬专砖讛, 砖讻谉 讛讞讝讬专讛. 讜诪讜讘谉 讛讚讘专 诇砖讬讟转 讗讘讬讬, 讻讬 诪讗讞专 讜讛讞讝讬专讛 讛专讬 砖诇讗 讛讜注讬诇讜 诪注砖讬讜 (砖讙讬专砖讛), 讜诇讻谉 讗讬谞讜 诇讜拽讛. 讜讗讜诇诐 诇砖讬讟转 专讘讗 讬砖 诇砖讗讜诇: 讗讬 讗诪专转 [讗诐 讗转讛, 专讘讗, 讗讜诪专] 砖讻诇 讗讚诐 讛注讜讘专 注诇 讗讬住讜专 转讜专讛, 讻讬讜谉 砖注讘专 讗诪讬诪专讗 讚专讞诪谞讗 [注诇 讚讘专 转讜专讛] 鈥� 诇拽讬 [诇讜拽讛], 讗祝 砖诇讗 讛讜注讬诇讜 诪注砖讬讜 讘讻讱, 讛讗 谞诪讬 诇讬诇拽讬 [讝讛, 砖讙讬专砖 讗转 讗谞讜住转讜, 讙诐 讻谉 砖讬诇拽讛], 讜讛专讬 讝讜 转讬讜讘转讗 [拽讜砖讬讛 讞诪讜专讛] 注诇 专讘讗!


讗诪专 [讬讻讜诇 诇讜诪专] 诇讱 专讘讗 讘转砖讜讘讛: 砖讗谞讬 讛转诐 [砖讜谞讛, 诪讬讜讞讚 讛讜讗 讛讚讬谉 砖诐, 讘讗讜谞住 砖讙讬专砖], 砖讻谉 讗诪专 拽专讗 [讛诪拽专讗] "诇讗 讬讜讻诇 砖诇讞讛 讻诇 讬诪讬讜" (讚讘专讬诐 讻讘, 讻讟), 讜诪讜讘谉 讛讚讘专讬诐: 砖诪讜讝讛专 讛讜讗 注诇 讙讬专讜砖讬谉 砖诇 讻诇 讬诪讬讜, 讜讻讬讜谉 砖讛诪讙专砖 讗转 讗谞讜住转讜 讛专讬讛讜 讻诇 讬诪讬讜 讘讻诇诇 讛爪讬讜讜讬 "注诪讜讚 讜讛讞讝讬专", 谞诪爪讗 砖诇讗 注讘专 注诇 讗讬住讜专 讛转讜专讛 讘讙讬专讜砖讬讛.


讜砖讜讗诇讬诐: 讜诇砖讬讟转 讗讘讬讬 讛住讘讜专 砖讗讬谉 诇讜拽讬诐 注诇 诇讗讜 砖诇讗 讛讜注讬诇讜 诪注砖讬讜, 诪讛 讟注诐 讻转讘讛 讛转讜专讛 "讻诇 讬诪讬讜", 讜讛诇讗 讚讬 讘讻讱 砖诪注砖讛 讛讙讬专讜砖讬谉 诇讗 讛讜注讬诇 讻讚讬 诇驻讜讟专讜 诪诪诇拽讜转? 讜诪砖讬讘讬诐: 讬砖 爪讜专讱 诇讻转讜讘 "讻诇 讬诪讬讜" 诪砖讜诐 砖讗讬 诇讗讜 讚讗诪专 专讞诪谞讗 [讗诐 诇讗 砖讛讬转讛 讛转讜专讛 讗讜诪专转] "讻诇 讬诪讬讜", 讛讜讛 讗诪讬谞讗 [讛讬讬转讬 讗讜诪专] 讻讬 讛诪讙专砖 讗转 讗谞讜住转讜, 讗讻谉 讗讬住讜专讗 [讗讬住讜专] 讛讜讗 讚注讘讚 诇讬讛 [砖注砖讛 诇讜], 砖注讘专 注诇 讗讬住讜专 讛转讜专讛 讜讛讜注讬诇讜 诪注砖讬讜, 讜诪砖讜诐 讻讱 诇讜拽讛 注诇 讻讱. 讜讘讗砖专 诇讛讞讝专转 讙专讜砖转讜, 讛专讬 讝讛 转诇讜讬 讘专爪讜谞讜: 讗讬 讘注讬 [讗诐 专讜爪讛] 鈥� 诇讬讛讚专 [砖讬讞讝讬专], 讜讗讬 讘注讬 [讜讗诐 专讜爪讛] 鈥� 诇讗 诇讬讛讚专 [诇讗 讬讞讝讬专], 诇讻谉 拽讗 诪砖诪注 诇谉 [诪砖诪讬注 诇谞讜], 砖讗诐 注诪讚 讛讗讜谞住 讜讙讬专砖 讗转 讗谞讜住转讜 讛专讬讛讜 讞讬讬讘 诇讛讞讝讬专讛, 讜诇讗 讛讜注讬诇讜 讗讬驻讜讗 诪注砖讬讜 讘讙讬专讜砖讬讛, 讜诪砖讜诐 讻讱 讗讬谞讜 诇讜拽讛 注诇 讻讱.


讗 诇讬砖谞讗 讗讞专讬谞讗 [诇砖讜谉 讗讞专], 讘注谞讬谉 讛专讗讬讛 诪讚讬谉 讛讗讜谞住. 诪讬转讬讘讬 [诪拽砖讬诐] 诪诪讛 砖砖谞讬谞讜 讘讘专讬讬转讗 讘讚讬谞讜 砖诇 讛讗讜谞住 砖讙讬专砖 讗转 讗谞讜住转讜, 砖讗诐 讬砖专讗诇 讛讜讗 讛诪讜转专 诇砖讗转 讙专讜砖讛 鈥� 讛专讬讛讜 诪讞讝讬专 讗讜转讛, 讜讗讬谞讜 诇讜拽讛 注诇 砖讙讬专砖讛. 讜讗讜诇诐 讗诐 讻讛谉 讛讜讗 讛讗住讜专 讘讙专讜砖讛, 讜讗祝 讘讙专讜砖转讜 砖诇讜 鈥� 讛专讬 讝讛 诇讜拽讛 注诇 砖讙讬专砖讛, 讜讗讬谞讜 诪讞讝讬专 讗讜转讛. 讜谞讚讬讬拽: 拽转谞讬 [砖谞讬谞讜] 讘讘专讬讬转讗 砖讗诐 讬砖专讗诇 讛讜讗 鈥� 诪讞讝讬专, 讜诪砖诪注 砖讞讬讬讘 讛讜讗 诇讛讞讝讬专讛 诪砖讜诐 砖诇讗 讛讜注讬诇讜 诪注砖讬讜 讻砖讙讬专砖讛. 讜诪注转讛 诇砖讬讟转 专讘讗 诪讜讘谉 讛讚讘专, 砖讛专讬 诇讚注转讜 讘讻诇 讗讬住讜专讬 转讜专讛 讗诐 注讘专 讗讚诐 注诇讬讛诐, 诇讗 讛讜注讬诇讜 诪注砖讬讜. 讜讗讜诇诐 诇砖讬讟转 讗讘讬讬, 讛住讘讜专 砖讘讻诇 讗讬住讜专讬 转讜专讛 讗诐 注讘专 讗讚诐 注诇讬讛诐 讛讜注讬诇讜 诪注砖讬讜, 讚讬谉 讝讛 砖诇 讛讗讜谞住 讛讬砖专讗诇讬 砖注讘专 讜讙讬专砖, 砖诇讗 讛讜注讬诇讜 诪注砖讬讜, 讛专讬讛讜 讗讬驻讜讗 转讬讜讘转讗 [拽讜砖讬讛 讞诪讜专讛] 注诇 讗讘讬讬!


讜诪砖讬讘讬诐: 诇砖讬讟转 讗讘讬讬, 讘讻诇 讗讬住讜专讬 转讜专讛 讗讜诪专讬诐 讗谞讜 砖诇讗 讛讜注讬诇讜 诪注砖讬讜 砖诇 讛注讜讘专 注诇讬讛诐, 讜讗讜诇诐 讘讚讬谉 讝讛 砖诇 讛讗讜谞住 砖讗谞讬 讛转诐 [砖讜谞讛, 诪讬讜讞讚, 砖诐], 砖讻谉 专讞诪谞讗 讗诪专 [讛转讜专讛 讗讜诪专转] "讻诇 讬诪讬讜" 鈥� 诇诇诪讚谞讜: 讻诇 讬诪讬讜 讘"注诪讜讚 讜讛讞讝讬专", 砖讚讜讜拽讗 讘诪拽专讛 诪住讜讬讬诐 讝讛, 诇讗 讛讜注讬诇讜 诪注砖讬讜 砖诇 讛注讜讘专 注诇 讗讬住讜专 转讜专讛, 讜诇讗 讘砖讗专 讗讬住讜专讬诐.


讜砖讜讗诇讬诐: 讜诇砖讬讟转 专讘讗 讛住讘讜专 砖讘讻诇 讗讬住讜专讬 转讜专讛 诇讗 讛讜注讬诇讜 诪注砖讬讜 砖诇 讛注讜讘专, 诪讛 爪讜专讱 诇讻转讜讘 "讻诇 讬诪讬讜"? 讜诪砖讬讘讬诐: 讗诪专 [讬讻讜诇 诇讜诪专] 诇讱 专讘讗 讘讛住讘专 讛讚讘专: 讗讬 诇讗 讻转讘 专讞诪谞讗 [讗诐 诇讗 讛讬转讛 讗讜诪专转 讛转讜专讛] "讻诇 讬诪讬讜", 讛讜讛 讗诪讬谞讗 [讛讬讬转讬 讗讜诪专]: 诇讬诇拽讬 [砖讬诇拽讛] 讛讗讜谞住 讛诪讙专砖 讗转 讗谞讜住转讜, 讗祝 砖诇讗 讛讜注讬诇讜 诪注砖讬讜, 讜诇讬讛讚专 [讜讬讞讝讬专] 讗讜转讛, 讚讛讜讛 诇讬讛 [砖讛专讬 讛讬谞讜] 诇讗讜 (诇讗 转注砖讛) 讙专讬讚讗 [住转诐, 专讙讬诇], 讻砖讗专 讗讬住讜专讬 转讜专讛, 砖诇讜拽讛 讛注讜讘专 注诇讬讛诐, 讚讻转讬讘 [砖讻谉 谞讗诪专]: "诇讗 讬讜讻诇 诇砖诇讞讛". 讗讛讻讬 讻转讘 拽专讗 [诪砖讜诐 讻讱 讗诪专 讛讻转讜讘] "讻诇 讬诪讬讜" 砖讛讜讗 诪注讬谉 爪讬讜讜讬 鈥� 讻讚讬 诇砖讜讜讬讬讛 [诇注砖讜转讜, 诇讛讙讚讬专讜] 诇讗讜谞住 讛诪讙专砖 讗转 讗谞讜住转讜 诇讗讬住讜专 诇讗 转注砖讛 砖谞讬转拽 诇注砖讛, 砖讗讬谉 诇讜拽讬谉 注诇讬讜.


讘 讜讚谞讬诐 注讜讚 讘砖讬讟讜转讬讛诐 砖诇 讗讘讬讬 讜专讘讗. 讜讛专讬 讘讚讬谞讜 砖诇 讛讗讚诐 讛转讜专诐 (讛诪驻专讬砖 讗转 转专讜诪讜转讬讜) 诪谉 讛转讘讜讗讛 讛专注讛 (讛讙专讜注讛) 注诇 讛讬驻讛 (讛诪砖讜讘讞转), 讚专讞诪谞讗 讗诪专 [砖讛转讜专讛 讗诪专讛] 讘讚讬谉 讛驻专砖转 讛转专讜诪讜转 "诪讻诇 诪转谞讜转讬讻诐 转专讬诪讜 讗转 讻诇 转专讜诪转 讛' 诪讻诇 讞诇讘讜" (讘诪讚讘专 讬讞, 讻讟), 讜诇诇诪讚谞讜: 诪


讞诇讘讜 (讛诪讜讘讞专 砖讘讜) 鈥� 讗讬谉 [讻谉] 诪驻专讬砖 转专讜诪讜转 讛驻讬专讜转 讛诪讜讘讞专讬诐, 讜讗讜诇诐 诪谉 讛讙讬专讜注讬谉 (讛讙专讜注 砖讘讜) 鈥� 诇讗 讬讜驻专砖讜 讛转专讜诪讜转. 谞诪爪讗 砖讬砖 讗讬住讜专 诪谉 讛转讜专讛 诇讛驻专讬砖 诪谉 讛专注讛 注诇 讛讬驻讛, 讜转谞谉 [讜砖谞讬谞讜 讘诪砖谞讛]: 讗讬谉 转讜专诪讬谉 诪谉 讛专注讛 注诇 讛讬驻讛, 讜讗诐 注讘专 讜转专诐 诪谉 讛专注讛 注诇 讛讬驻讛 鈥� 转专讜诪转讜 转专讜诪讛. 讗诇诪讗 诪讛谞讬 [讛专讬 谞住讬拽 砖讛讜注讬诇讜] 诪注砖讬讜 砖诇 讛注讜讘专 注诇 讗讬住讜专 转讜专讛, 讜讛专讬 讝讜 讗讬驻讜讗 转讬讜讘转讗 [拽讜砖讬讛 讞诪讜专讛] 注诇 专讘讗 讛住讘讜专 砖讛注讜讘专 注诇 讗讬住讜专 转讜专讛 诇讗 讛讜注讬诇讜 诪注砖讬讜!


讜诪转专爪讬诐: 讗诪专 [讬讻讜诇 诇讜诪专, 诇讛砖讬讘] 诇讱 专讘讗 讻讬 讗讬谉 诇讛拽砖讜转 诪讚讬谉 讛驻专砖转 转专讜诪讜转 注诇 砖讗专 讗讬住讜专讬 转讜专讛, 砖讻谉 砖讗谞讬 讛转诐 [砖讜谞讛, 诪讬讜讞讚 讛讚讬谉 砖诐], 讻讚讘专讬 专' 讗讬诇注讗, 砖讻谉 讗诪专 专' 讗讬诇注讗: 诪谞讬谉 诇转讜专诐 诪谉 讛专注讛 注诇 讛讬驻讛, 砖讗祝 砖注讘专 注诇 讗讬住讜专 转讜专讛, 转专讜诪转讜 转专讜诪讛 鈥� 砖谞讗诪专: "讜诇讗 转砖讗讜 注诇讬讜 讞讟讗 讘讛专讬诪讻诐 讗转 讞诇讘讜 诪诪谞讜" (讘诪讚讘专 讬讞 驻住讜拽 诇讘), 讻诇讜诪专, 讗诐 诪驻专讬砖讬诐 转专讜诪讛 诪谉 讛诪讜讘讞专 ("讘讛专讬诪讻诐 讗转 讞诇讘讜 诪诪谞讜") 鈥� 注讜砖讬诐 讘讻讱 讚讘专 专讗讜讬 ("讜诇讗 转砖讗讜 注诇讬讜 讞讟讗"), 讜诪讻讗谉 诪砖诪注 砖讗诐 诪驻专讬砖讬诐 讚讘专 讙专讜注 鈥� 谞讜砖讗讬诐 讞讟讗 注诇 讻讱. 讜讬砖 诇砖讗讜诇: 讗诐 讛讚讘专 讛讙专讜注 砖讛讜驻专砖 讗讬谞讜 拽讚讜砖 讘拽讚讜砖转 转专讜诪讛, 谞砖讬讗讜转 讞讟讗 诇诪讛? 砖讗诐 讗讬谞讛 转专讜诪讛 鈥� 诇讗 注砖讛 讚讘专, 讜讗讬谉 讘诪注砖讛 砖注砖讛 讻诇 讞讟讗! 讗诇讗 诪讬讻谉 (诪讻讗谉) 诇转讜专诐 诪谉 讛专注讛 注诇 讛讬驻讛 鈥� 砖转专讜诪转讜 转专讜诪讛. 讜讚讜讜拽讗 讘讗讬住讜专 讝讛 讛讜注讬诇讜 诪注砖讬讜, 讜诇讗 讘砖讗专 讗讬住讜专讬诐.


讜砖讜讗诇讬诐: 讜诇砖讬讟转 讗讘讬讬, 讛住讘讜专 砖讘讻诇 讗讬住讜专讬 转讜专讛 讛讜注讬诇讜 诪注砖讬讜 砖诇 讛注讜讘专 注诇讬讛诐, 诪讚讜注 谞爪专讱 诇讬诪讜讚 诪讬讜讞讚 讝讛 讘诪驻专讬砖 诪谉 讛专注讛 注诇 讛讬驻讛! 讜诪砖讬讘讬诐: 谞爪专讱 讛讻转讜讘 讛讝讛, 讻讬 讗讬 诇讗讜 讚讗诪专 专讞诪谞讗 [讗诐 诇讗 砖讗诪专讛 讛转讜专讛] 讻转讜讘 讝讛 "讜诇讗 转砖讗讜 注诇讬讜 讞讟讗", 讛讜讛 讗诪讬谞讗 [讛讬讬转讬 讗讜诪专] 讻讬 讛讻讬 讗诪专 专讞诪谞讗 [讻讱 讗诪专讛 讛转讜专讛]: 注讘讬讚 [注砖讛] 诪爪讜讛 诪谉 讛诪讜讘讞专, 诇讛驻专讬砖 讗转 讛转专讜诪讛 诪谉 讛诪砖讜讘讞 砖讘驻讬专讜转, 讜讗讜诇诐 讗讬 诇讗 注讘讬讚 [讗诐 诇讗 注砖讛] 讻谉, 讜讛驻专讬砖 诪谉 讛讙专讜注 鈥� 讛注讜砖讛 讻谉, "讞讜讟讗" 诇讗 诪讬拽专讬 [讗讬谞讜 谞拽专讗]. 诇讻谉 拽讗 诪砖诪注 诇谉 [诪砖诪讬注 诇谞讜], 砖讛专讬讛讜 谞拽专讗 "讞讜讟讗".


讙 讜讚谞讬诐 注讜讚 讘砖讬讟讜转讬讛诐 砖诇 讗讘讬讬 讜专讘讗. 讜讛专讬 讘讚讬谞讜 砖诇 讛诪驻专讬砖 转专讜诪讜转讬讜 诪诪讬谉 注诇 砖讗讬谞讜 诪讬谞讜 (讻讙讜谉 砖讛驻专讬砖 诪谉 讛注谞讘讬诐 注诇 讛讝讬转讬诐), 讚讗诪专 专讞诪谞讗 [砖讗诪专讛 讛转讜专讛] "讻诇 讞诇讘 讬爪讛专 讜讻诇 讞诇讘 转讬专讜砖 讜讚讙谉 专讗砖讬转诐 讗砖专 讬转谞讜 诇讛' 诇讱 谞转转讬诐" (讘诪讚讘专 讬讞, 讬讘) 鈥� 讜讘讗讛 诇砖讜谉 讬转讬专讛 讝讜 砖诇 "讞诇讘" 讛讗诪讜专讛 驻注诪讬讬诐, 讘转专讜诪转 讛讬爪讛专 讜讘转专讜诪转 讛转讬专讜砖, 诇诇诪讚谞讜 砖讬砖 诇讬转谉 (诇讛驻专讬砖) 讞诇讘 (诪讜讘讞专) 诇诪讬谉 讝讛 讘驻谞讬 注爪诪讜 讜讞诇讘 (讜诪讜讘讞专) 诇诪讬谉 讝讛 讘驻谞讬 注爪诪讜. 砖讗讬谉 诪注砖专讬诐 诪讝讛 注诇 讝讛. 讜转谞谉 [讜砖谞讬谞讜 讘诪砖谞讛]: 讗讬谉 转讜专诪讬谉 诪诪讬谉 注诇 砖讗讬谞讜 诪讬谞讜, 讜讗诐 注讘专 讜转专诐 诪诪讬谉 注诇 砖讗讬谞讜 诪讬谞讜 鈥� 讗讬谉 转专讜诪转讜 转专讜诪讛. 讗诇诪讗 [诪讻讗谉] 砖讛注讜讘专 注诇 讗讬住讜专 转讜专讛 诇讗 诪讛谞讬 [诇讗 讛讜注讬诇讜] 诪注砖讬讜, 讜讛专讬 讝讜 转讬讜讘转讗 [拽讜砖讬讛 讞诪讜专讛] 诇讗讘讬讬 讜诪转专爪讬诐:


讗诪专 [讬讻讜诇 诇讜诪专, 诇讛砖讬讘] 诇讱 讗讘讬讬 讻讬 讗讬谉 诇讛拽砖讜转 诪讚讬谉 讛转专讜诪讛 注诇 砖讗专 讗讬住讜专讬 转讜专讛, 讻讬 砖讗谞讬 讛转诐 [砖讜谞讛, 诪讬讜讞讚 讛讚讬谉 砖诐], 砖讻谉 讞讝专 讜讗诪专 拽专讗 [讛讻转讜讘] "专讗砖讬转诐" 讜讘诇砖讜谉 专讘讬诐 鈥� 诇诇诪讚谞讜 砖讻讱 讬砖 诇谞讛讜讙: 诇转转 "专讗砖讬转" (转专讜诪讛) 诇诪讬谉 讝讛 讘驻谞讬 注爪诪讜, 讜"专讗砖讬转" 诇诪讬谉 讝讛 讘驻谞讬 注爪诪讜. 砖诇讗 讛讜注讬诇讜 诪注砖讬讜 讗诐 讛驻专讬砖 诪诪讬谉 注诇 砖讗讬谞讜 诪讬谞讜. 讜讻谉 讗诪专 专' 讗讬诇注讗 讻讬 诇诪讚谞讜 诪谉 讛讻转讜讘 "专讗砖讬转诐" 砖讬砖 诇转转 "专讗砖讬转" 诇讻诇 诪讬谉 讜诪讬谉 讘驻谞讬 注爪诪讜.


讜砖讜讗诇讬诐: 讜诇砖讬讟转 专讘讗 讛住讘讜专 砖讘讻诇 讗讬住讜专讬 讛转讜专讛 讗诐 注讘专 注诇讬讛诐 讗讚诐, 诇讗 讛讜注讬诇讜 诪注砖讬讜, 诪讚讜注 谞爪专讱 诇讬诪讜讚 诪讬讜讞讚 讘诪驻专讬砖 诪诪讬谉 注诇 砖讗讬谞讜 诪讬谞讜 诇讜诪专 砖诇讗 讛讜注讬诇讜 诪注砖讬讜, 讗诐 讻讱 讛讚讬谉 讘讻诇 讗讬住讜专讬 讛转讜专讛? 讜诪砖讬讘讬诐: 讗讬 诇讗讜 讚讗诪专 专讞诪谞讗 [讗诐 诇讗 砖讛讬转讛 讻讜转讘转 讛转讜专讛] "专讗砖讬转" ("专讗砖讬转诐"), 讛讜讛 讗诪讬谞讗 [讛讬讬转讬 讗讜诪专] 讻讬 讚讜讜拽讗 讘转专讜诪转 转讬专讜砖 讜讬爪讛专, 讚讻转讬讘 讘讛讜 [砖谞讗诪专 讘讛诐] "讞诇讘" "讞诇讘" 鈥� 讛讜讗 砖讗讬谉 转讜专诪讬谉 诪讝讛 注诇 讝讛,


讗讘诇 讘转专讜诪转 转讬专讜砖 讜讚讙谉, 讗讜 讘转专讜诪转 讚讙谉 讜讚讙谉 (讻讙讜谉 诪谉 讛讞讬讟讬诐 注诇 讛砖注讜专讬诐, 砖砖谞讬 诪讬谞讬 讚讙谉 讛诐), 讚讞讚 [砖讻转讜讘 讗讞讚] "讞诇讘" 讘诇讘讚 讻转讬讘 讘讛讜 [谞讗诪专 讘讛诐] ("讜讻诇 讞诇讘 转讬专讜砖 讜讚讙谉". 讘诪讚讘专 讬讞, 讬讘), 讻讬 转专讬诐 诪讛讗讬 讗讛讗讬 [讻讗砖专 转讜专诐 诪讝讛 注诇 讝讛] 鈥� 诇讗 注讘专 注诇 讗讬住讜专 讛转讜专讛, 讜诇讗 诇拽讬 [讗讬谞讜 诇讜拽讛] 注诇 讻讱. 诇讻谉 讻转讘 专讞诪谞讗 [讻转讘讛 讛转讜专讛] "专讗砖讬转" ("专讗砖讬转诐") 鈥� 诇诇诪讚谞讜 讻讬 讬砖 诇讬转谉 讞诇讘 诇诪讬谉 讝讛 讘驻谞讬 注爪诪讜, 讜讞诇讘 诇诪讬谉 讝讛 讘驻谞讬 注爪诪讜.


诇讬砖谞讗 讗讞专讬谞讗 [诇砖讜谉 讗讞专] 讘讛住讘专讜 砖诇 专讘讗 诪讚讜注 谞爪专讱 讛讻转讜讘 "专讗砖讬转诐". 砖讗诇诪诇讗 讛讬讛 讻转讜讘 讝讛, 讛讬讬转讬 讗讜诪专 砖讚讜讜拽讗 讘转讬专讜砖 讜讬爪讛专, 砖谞讗诪专 讘讛诐 "讞诇讘" "讞诇讘", 讛讜讗 砖讗讬谉 转讜专诪讬诐 诪讝讛 注诇 讝讛, 讛讗 [讛专讬, 讗讘诇] 转讬专讜砖 讜讚讙谉, 讚讞讚 [砖讻转讜讘 讗讞讚] "讞诇讘" 讻转讬讘 讘讛讜 [谞讗诪专 讘讛诐] 鈥� 转专讬诐 诪讛讗讬 讗讛讗讬 [转讜专诐 诪讝讛 注诇 讝讛]. 诇讻讱 讻转讘 专讞诪谞讗 [讗诪专讛 讛转讜专讛] "专讗砖讬转" ("专讗砖讬转诐"), 诇讜诪专 砖讗祝 讘讛诐 讗讬谞讜 诪驻专讬砖 讗诇讗 诪诪讬谉 注诇 诪讬谞讜.


讚 讜诪诪砖讬讻讬诐 诇讚讜谉 讘砖讬讟讜转讬讛诐 砖诇 讗讘讬讬 讜专讘讗. 讜讛专讬 讘讚讬谉 讛讞专诪讬诐 (讛拽讚砖讜转 砖讛拽讚讬砖 讗讚诐 诪谞讻住讬讜 讘诇砖讜谉 "讞专诐"), 讜讛拽讚讬砖诐 诇讻讛谞讬诐 (砖讻谉 讬砖 讞专诪讬诐 讛诪讜拽讚砖讬诐 诇讘讚拽 讛讘讬转), 讚讗诪专 专讞诪谞讗 [砖讗诪专讛 讛转讜专讛]: "讗讱 讻诇 讞专诐 讗砖专 讬讞专讬诐 讗讬砖 诇讛' 诪讻诇 讗砖专 诇讜 诪讗讚诐 讜讘讛诪讛 讜诪砖讚讛 讗讞讜讝转讜 诇讗 讬诪讻专 讜诇讗 讬讙讗诇 讻诇 讞专诐 拽讜讚砖 拽讚砖讬诐 讛讜讗 诇讛'" (讜讬拽专讗 讻讝, 讻讞), 讜转谞谉 [讜砖谞讬谞讜 讘诪砖谞讛] 讘注专讻讬谉 : 讞专诪讬 讻讛谞讬诐 (讞专诪讬诐 砖讛讜拽讚砖讜 注讘讜专 讛讻讛谞讬诐) 鈥� 讗讬谉 驻讜讚讬谉 讗讜转诐, 讗诇讗 谞讜转谞讬谉 讗讜转诐 诇讻讛谉. 讜诪诇砖讜谉 讛诪砖谞讛 注爪诪讛 (注专讻讬谉 讻讞,讘) "讞专诪讬 讻讛谞讬诐 鈥� 讗讬谉 驻讜讚讬谉 讗讜转诐", 讬砖 诇讚讬讬拽: 讗诇诪讗 [讛专讬 讗讬驻讜讗] 砖诇讗 诪讛谞讬 [诇讗 讛讜注讬诇讜] 诪注砖讬讜, 砖讗祝 讗诐 驻讚讗诐, 诇讗 讛讜注讬诇讜 诪注砖讬讜, 讜讛专讬 讝讜 讗讬驻讜讗 转讬讜讘转讗 [拽讜砖讬讛 讞诪讜专讛] 注诇 讗讘讬讬 讛住讘讜专 砖讘讻诇 讗讬住讜专讬 转讜专讛, 讗诐 注讘专 讗讚诐 注诇讬讛诐, 讛讜注讬诇讜 诪注砖讬讜!


讜诪砖讬讘讬诐: 讗诪专 [讬讻讜诇 诇讜诪专] 诇讱 讗讘讬讬 讘转砖讜讘讛: 砖讗谞讬 讛转诐 [砖讜谞讛, 诪讬讜讞讚 讛讚讬谉 砖诐], 砖讻谉 讗诪专 专讞诪谞讗 [讗诪专讛 讛转讜专讛] "拽讚砖 拽讚砖讬诐 讛讜讗" 鈥� 诇诇诪讚谞讜 砖讗祝 讗诐 注讘专 讗讚诐 讜驻讚讗讜, 讘讛讜讜讬讬转讜 讬讛讗.

